പുനഃസംഘടനക്കായി കുവൈത്ത് മന്ത്രിസഭ രാജിവെച്ചു കുവൈത്ത് സിറ്റി: കുവൈത്ത് മന്ത്രിസഭ പുനഃസംഘടിപ്പിക്കാനായി രാജിവെച്ചു. പുതിയ മന്ത്രിസഭയെയും നിലവിലെ പ്രധാനമന്ത്രി ശൈഖ് സബാഹ് ഖാലിദ് അല് ഹമദ് അസ്സബാഹ് തന്നെ നയിക്കാനാണ് സാധ്യത. നിലവിലെ മന്ത്രിസഭയിലെ പകുതിയിലേറെ പേര് പുതിയ മന്ത്രിസഭയിലും ഇടം പിടിച്ചേക്കും. പാര്ലമെന്റും സര്ക്കാറും തമ്മിലുള്ള ബന്ധം നന്നാക്കുന്നതിനായി അമീറിെന്റ ആഭിമുഖ്യത്തില് നടക്കുന്ന നാഷനല് ഡയലോഗിെന്റ തുടര്ച്ചയായി പുതിയൊരു തുടക്കത്തിനായാണ് മന്ത്രിസഭ രാജിവെച്ചത്. പാര്ലമെന്റിന് അനഭിമതരായ മന്ത്രിമാരെ ഒഴിവാക്കിയും കൂടുതല് പാര്ലമെന്റ് അംഗങ്ങളെ ഉള്പ്പെടുത്തിയുമാണ് പുതിയ മന്ത്രിസഭ രൂപവത്കരിക്കുക. കുവൈത്ത് അമീര് ശൈഖ് നവാഫ് അല് അഹ്മദ് അല് ജാബിര് അസ്സബാഹ് മുന്കൈയെടുത്ത് സുപ്രീംകോടതിയുടെ രക്ഷാകര്തൃത്വത്തിലാണ് നാഷനല് ഡയലോഗ് സംഘടിപ്പിക്കുന്നത്. ആദ്യ രണ്ട് സെഷനുകള് വിജയകരമായിരുന്നു. ഉപപ്രധാനമന്ത്രിയും പ്രതിരോധ മന്ത്രിയുമായ ശൈഖ് ഹമദ് ജാബിര് അല് അലി അസ്സബാഹ്, വാണിജ്യ മന്ത്രി ഡോ. അബ്ദുല്ല അല് സല്മാന് എന്നിവര്ക്കെതിരെ ഹമദ് അല് ആസ്മി എം.പി കുറ്റവിചാരണ നോട്ടീസ് സമര്പ്പിച്ചിട്ടുണ്ട്. മന്ത്രിസഭ രാജിവെച്ച പശ്ചാത്തലത്തില് ഇതിന് പ്രസക്തിയില്ലാതായി. 2020 നവംബറില് പാര്ലമെന്റ് തെരഞ്ഞെടുപ്പ് നടന്ന് ഒരു വര്ഷത്തിനുള്ളില് രണ്ടാമത് തവണയാണ് മന്ത്രിസഭ രാജിവെക്കുന്നത്. 2021 ജനുവരിയില് മന്ത്രിസഭ രാജിവെച്ച് മാര്ച്ച് രണ്ടിന് ശൈഖ് സബാഹ് ഖാലിദ് അസ്സബാഹിെന്റ തന്നെ നേതൃത്വത്തില് പുതിയ മന്ത്രിസഭ വന്നു. മന്ത്രിമാര്ക്കെതിരായ കുറ്റവിചാരണ പരമ്ബരയെ തുടര്ന്നായിരുന്നു അന്നത്തെ രാജി. അതിന് ശേഷവും പാര്ലമെന്റുമായുള്ള ബന്ധം നല്ല നിലയിലായിരുന്നില്ല. നിരന്തരം കുറ്റവിചാരണ നോട്ടീസ് സമര്പ്പിക്കപ്പെട്ടു. സര്ക്കാര് ബഹിഷ്കരണത്തെ തുടര്ന്ന് പാര്ലമെന്റ് യോഗം അഞ്ച് തവണ മുടങ്ങി. തുടര്ന്നാണ് അമീറിെന്റ നേതൃത്വത്തില് പ്രശ്നപരിഹാരത്തിനായി നാഷനല് ഡയലോഗ് ആരംഭിച്ചത്.